ኢትዮጵያ በስትራቴጂያዊ አጋርነት ደረጃ ላይ የደረሰች የመጀመሪያዋ አገር ናት-ጠቅላይ ሚኒስትር
ኢትዮጵያ ከቻይና ጋር በተቀናጀ ስትራቴጂያዊ አጋርነት ደረጃ ላይ የደረሰች የመጀመሪያዋ አገር መሆኗን የኢፌደሪ ጠቅላይ ሚኒስትር ኃይለማሪያም ደሳለኝ ገለጹ፡፡ጠቅላይ ሚኒስትሩ እንዳመለከቱት የኢትዮጵያ ከፍተኛ ልዑክ በቻይና ያደረገው ጉብኝት የሁለትዮሽ ግንኙነቱን ታላቅ ደረጃ ላይ በማድረስ ስኬታማ ነበር ።ጉብኝቱ በቻይና የውጪ ግንኙነት ቢሆን ታላቅ ደረጃ የሚባል ነው ብለዋል ።"በኢትዮጵያና በቻይና መካከል እና በህዝቦቻቸው መካከል ያለው ግንኙነት የመጨረሻው የከፍታ ደረጃ እንዲደርስ ተደርጓል። በኢትዮጵያ የዲፕሎማሲ ታሪክ ውስጥ ትልቅ ቦታ ያለው ነው ተብሎ ይወሰዳል"  ሲሉ ነው ያብራሩት ።ቻይና በአፍሪካ ውስጥ ለሚኖራት የልማት ተሳትፎ እንደበር ከምታያት ኢትዮጵያ ጋር ያላትን የሁለትዮሽ ግንኙነት የበለጠ ለማሳደግና ለማጠናከር እየሰራች መሆኑን ጠቁመዋል ።ይህም ቻይና የ"ቤልት ኤንድ ሮድ ኢንሼቲቭን" ጨምሮ በአፍሪካ ለምታካሂዳቸው ፕሮጀክቶች ኢትዮጵያ እንደዋነኛ መነሻ  አድርጋ እንድትመርጣት እንዳስቻላት ነው የገለጹት ።ለዚህም ነው በቤጂንግ ከግንቦት 6 እስከ 7 ቀን 2009 ዓ.ም ሲካሄድ በቆየው የ"ቤልት ኤንድ ሮድ" መድረክ ላይ ለመሳተፍ ከአፍሪካ ከተመረጡት ሁለት አገሮች መካከል አንዷ የሆነችው ብለዋል ።መድረኩ ልዩ የሚባልና በሲኖ-አፍሪካ ግንኙነትም ሆነ "ሲልክ ኤንድ ቤልት ሮድ" ልማት ማዕቀፍ ውስጥ ያሉትን የበለጠ ለማነሳሳት የሚያስችልም መሆኑን አስታውቀዋል ።የእያንዳንዱ አገር ፖሊሲ የማውጣት፣ ፖሊሲ የመተግበር ነጻነት መጠበቅ አለበት በሚል ጉዳይ ላይ ስምምነት መደረሱን ገልጸዋል ።ይህ ከሌሎቹ ዓለም አቀፍ ስምምነቶች የተለየ ያደርገዋል ነው ያሉት ።የኢትዮጵያ ልዑካን ቡድን የአገሪቷን አጠቃላይ እምቅ አቅም በማስተዋወቅ የቻይናን ታላላቅ ኩባንያዎች ለመሳብ እድሉን መጠቀማቸውን አስታውቀዋል ።ጠቅላይ ሚኒስትሩ በሻንዶንግ፣ ፉጃን፣ ሁናን እና ሺቹዋን የቻይና ዋናኛ ግዛቶችን ያደረጉት ጉብኝት የተሳካ ነበር ብለዋል ።በጉብኙቱ ወቅት ከታላላቅ ኩባንያዎቹና ከግዛቶቹ መሪዎች ጋር ባደረጉት የሁለትዮሽ ውይይት የአገሪቷን አጠቃላይ ኢኮኖሚያዊ እንቅስቃሴ ውጤት፣ የኢንቨስትመንት እድሎችና ድባቡን ለመግለጽ መቻላቸውን አስረድተዋል ።ከጎበኙዋቸው ዋና ዋና ኩባንያዎቻቸውን አብዛኛዎቹ በኢትዮጵያ ኢንቨስት ለማድረግ መወሰናቸውን ገልጸዋል፡፡" ከሁሉ በላይ ግን እያንዳንዱ የቻይና ክፍለ አገሮች እያንዳንዳቸው የየራሳቸው የኢንዱስትሪ ዞን መንግሥታቸው እንደሚያደራጅና ባለሀብቶቻቸው ባደራጁት በራሳቸው ኢንዱስትሪ ዞኖች ውስጥ እንደሚገቡ ቃል ገብተውልናል" ነው ያሉት ጠቅላይ ሚኒስትር ኃይለማርያም።በሁለትዮሽ ግንኙነት ወቅት የግዛቶቹ መሪዎች ታላላቆቹ ኩባንያዎች ኢትዮጵያ ቅድሚያ በምትሰጣቸው የኢንቨስትመንት መስኮች እንዲሰማሩ እንደሚያበረታቷቸው መግባባት ላይ ተደርሷል (ኢዜአ)።